Nancy9
Hassa Beek (ərəbcə: حاسة بيك‎, azərbaycanca: Səni hiss edirəm), həmçinin Nancy9 kimi bilinən albom Livan müğənnisi Nensi Ajramın 9-cu studiya albomudur. 0, 21 aprel 2017-ci ildə In2Musica tərəfindən çıxarılmışdır. Nensi albomu 2014-cü ildən planlaşdırmağa başladı, 2015-ci il boyunca işlərə davam etdi. Hansı ki, bu müddət ərzində o, 15 noyabr 2015-ci ildə Maakoul El Gharam sinqlını da çıxartdı. Bu mahnı Anghami platformasında 12 saat ərzində artıq 1-ci yerdə idi. Hassa Beek albomu artıq 21 apreldə iTunesdə yüklənməyə hazır idi. Nensi və meneceri Jiji Lamara daha öncəki albomlarda birlikdə çalışdıqları insanlarla əməkdaşlığa davam etdilər. Onlardan Tarek Madkour, Valid Saad, Samir Sfeir, Mohammed Rifai, Ahmed İbrahim və Hadi Şarara ilə yanaşı, Xaled Tag Eldeen, Salim Assaf, Tamer Hussein və Hişam Boulas kimi yeni isimlərlə də əməkdaşlığa imza atdılar. Öncəki albomundan 3 il ara keçəndən sonra bu yeni albom Nensi Ajram üçün çox gözəl bir qayıdış oldu. Nancy9 yaxud Hassa Beek albomu musiqi tənqidçiləri tərəfindən çox yüksək qiymətləndirilməklə yanaşı, ən yaxşı albom olaraq, bir çox siyahılarda yer aldı. 26 mart 2017-ci ildə Nensi öz sosial media hesablarında albomun qapaq şəklini paylaşaraq, çıxış tarixini də açıqladı. 2 gün sonra o, hər mahnısının 10 saniyəlik hissəsindən ibarət video paylaşdı. İlk olaraq El Hob Zay El Water və Keefak Bel Hob mahnıları reklam sinqlları olaraq təqdim olundu. Əvvəlcə 31 martda rəqəmsal şəkildə çıxsa da, 1 gün sonra artıq radiolara da verildi. Albom bütövlüklə 21 apreldə rəqəmsal olaraq bütün dünyada buraxılarkən, 2 gün sonra Ərəb dünyasında fiziki olaraq CD şəklində də çıxdı.